करसानै उसी बड़ा समझाया पर ओ नीं मन्नी। इक दिन करसानै इक्क तरकीब सोची। त्रकालें बेल्लै ओ भूत देवता दे थारा पिच्छें छप्पी गेआ। थोड़ी चिरै पिच्छू ओदी लाड़ी बी देवता दी मिन्नत करन आई ते औंदे गै हत्थ जौले करियै बोली, ‘भूत देवता, पुत्तर दे’। पिच्छू दा खस्म बोलेआ, “अऊं भूत देवता आं, ते मीं दित्ते दे बी खन्ना।” इन्नी गल्ल सुनदे गै लाड़ी पसीना पसीना होई दी मसां घर पुज्जी, ते खट्टै पर जाई लेटी। थोड़ी चिर परैन्त करसान होर बी घर पुज्जे ते त्रीम्ती गी निम्मो-झान दिक्खियै ओदा करण पुच्छेया। त्रीम्त बोली, “अज्ज मेरी मौत गै आई दी ही बड़ी मुश्कलें बची। भूत देवता बोल्लै दा हा।” करसान मनै च मुस्काराया ते आखन लगा, “भूत देवते आखेया होग अऊं दित्ते दे बी खन्ना।” लाड़ी बोली, “सच्चें, इयां गै आखेआ हा।” खस्मै ग्लाया, “में तुकी किन्ने बारी आखेआ हा उत्थें नईं जायां पर तूं नईं मन्नी। देवी देवता ते दवा दारूं तदूं गै बौढ़दे न जदूं मनुक्खा दे भाग खुल्लन। हुन अऊं तुकी इक दवा दिन्ना, दिक्क हां जागत हुन्दा क नईं।” इन्ना ग्लांदे दै ओ इक मोरै दा फंग लेई आया के आखेआ—कल तार ऐ, इस फंगै इच्चा चन्द्रमा आला पासा कड्डी लै ते कुट्टियै गुड़ै च पलेटियै गोलियां बनाईं लै। बड्डै बेल्लै न्हाइयै ते सूरज भगवान हुन्दा ध्यान करियै इक गोली खायां ते भगवान दी किरपा कन्ने औंदे साल बाद तेरै जागत होग।